Diari Oficial de la Generalitat Valenciana


Sumari del DOGV 8555, del 24-05-2019 (2019/5266)

RESOLUCIÓ de 25 de març de 2019, del conseller d'Economia Sostenible, Sectors Productius, Comerç i Treball, per la qual s'aprova definitivament el Pla especial per a l'ordenació de nous aprofitaments eòlics (Parc eòlic de Cofrentes), a la zona 10 del Pla eòlic de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8555

Data del DOGV
:   24-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5266


Data del document
:   25-03-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Cofrentes

RESOLUCIÓ de 25 de març de 2019, del conseller d'Economia Sostenible, Sectors Productius, Comerç i Treball, per la qual s'aprova definitivament el Pla especial per a l'ordenació de nous aprofitaments eòlics (Parc eòlic de Cofrentes), a la zona 10 del Pla eòlic de la Comunitat Valenciana. [2019/5266]  
Antecedents  
  
Amb data 26 de juliol de 2001, el Consell va aprovar el Pla eòlic de la Comunitat Valenciana, l'objecte del qual és regular la instal·lació de parcs eòlics a les zones qualificades com a aptes.  
Per resolució del conseller d'Infraestructures i Transport, de data 30 de maig de 2007, es va autoritzar l'inici de la tramitació per a l'ampliació de la zona 10, dins del Pla eòlic de la Comunitat Valenciana, per part d'Enerfín Sociedad de Energía, SA (actualment Enerfín Sociedad de Energía, SL, d'ara endavant Enerfín).  
Mitjançant la Resolució del conseller d'Infraestructures i Transport, de data 29 de juliol de 2008, es va realitzar l'aprovació provisional del pla especial de la zona 10 nord del Pla Eòlic de la Comunitat Valenciana, d'acord amb els antecedents de fet que figuren en la resolució esmentada, i a la vista de l'informe tècnic, de data 23 de juliol de 2008, sobre les al·legacions o suggeriments particulars efectuats al pla especial, avantprojectes de parcs eòlics i estudi d'impacte ambiental de la zona 10 nord, emés per la llavors Direcció General d'Energia.  
  
En aquest pla especial s'incloïa la modificació dels límits de la zona 10 i la implantació de dos parcs eòlics (denominats Jalance i Cofrentes), tots dos sobre terrenys classificats pels respectius planejaments municipals de Jalance i Cofrentes com a sòl no urbanitzable comú o protegit (amb diferents tipus de protecció: ecològica, forestal o paisatgística), amb la finalitat d'incorporar l'ús d'infraestructura elèctrica de generació d'energia elèctrica d'origen eòlic. (El pla especial va ser sotmés a informació pública mitjançant anuncis en el DOGV núm. 5651, de 30 de novembre de 2007, BOP núm. 291, de 7 de desembre de 2007 i el diari de premsa Levante del dia 05.12.2007).  
D'ençà, l'empresa promotora Enerfín, en atenció als diferents informes de caràcter ambiental, entre altres causes, ha presentat diverses modificacions del projecte, entre les quals destaca la renúncia al Parc Eòlic de Jalance per causes tecnicoeconòmiques i ambientals, o la modificació de l'abast del Parc Eòlic de Cofrentes quant a nombre d'aerogeneradors i característiques tècniques.  
  
L'avaluació ambiental i territorial estratègica del pla especial s'ha tramitat amb el número d'expedient 124/09-EAE, com també l'avaluació d'impacte ambiental del projecte del Parc Eòlic de Cofrentes amb el número d'expedient 89/13-AIA.  
Amb data 25 de setembre de 2012, la Direcció General d'Avaluació Ambiental i Territorial de la Generalitat Valenciana va emetre un informe sobre el pla especial per a l'ordenació de l'ampliació de la zona 10 nord, on establia un condicionat a la tramitació dels projectes dels parcs eòlics Jalance i Cofrentes.  
A fi de satisfer aquest condicionat, amb data 2 de juliol de 2013, Enerfín va presentar davant la Direcció General d'Energia el document de pla especial per a l'ordenació dels nous aprofitaments eòlics de la zona 10, i es projectà els parcs eòlics de Jalance i Cofrentes.  
  
El 21 de maig de 2014, Enerfín va presentar la renúncia al Parc Eòlic de Jalance, i presentà el 31 d'octubre de 2014 els annexos a la documentació que recollien les modificacions derivades d'aquesta. Mitjançant la Resolució del conseller d'Economia, Indústria, Turisme i Ocupació, de data 21 de maig de 2015, es va acceptar la renúncia esmentada.  
El 19 de maig de 2015 s'emet informe de la Direcció General d'Avaluació Ambiental i Territorial referent a l'abast de l'estudi d'impacte ambiental de la modificació del pla especial de la zona 10 de desenvolupament del pla i la proposta de nous aprofitaments.  
D'acord amb l'informe d'abast, el 17 de juny de 2016 Enerfín presenta la documentació corresponent al pla especial, estudi d'impacte ambiental i projectes d'execució (Projecte del parc eòlic i subestació La Señorita i Projecte de la línia aèria d'evacuació 132 kV SET La Señorita - SET CH Cofrentes, tots dos de data maig de 2016).  
  
El procediment administratiu corresponent al pla especial ha sigut tramitat amb l'expedient de referència ATREGI/2016/12/46 incoat a aquest efecte pel Servei Territorial d'Indústria i Energia de València.  
  
Finalment, amb data 23 de gener de 2017, Enerfín, en atenció als avanços tecnològics en la fabricació dels aerogeneradors, presenta una modificació del Parc Eòlic de Cofrentes, consistent en la instal·lació de 14 aerogeneradors de 3,57 MW de potència unitària, amb un total de 49,98 MW de potència nominal de generació, i adjunta nova documentació:  
- el pla especial per a l'ordenació dels nous aprofitaments eòlics de la zona 10, que afecta el municipi de Cofrentes,  
- el projecte d'execució del Parc Eòlic de Cofrentes (que inclou la subestació La Señorita), com també la llista de béns i drets afectats,  
  
- i l'estudi d'impacte ambiental de la zona 10 nord per a la implantació del parc eòlic, subestació i de la línia d'evacuació.  
Aquests documents van ser objecte d'informació pública durant el termini de quaranta-cinc (45) dies, a l'efecte previst en l'Acord de 26 de juliol de 2001, del Govern Valencià, pel qual s'aprova el Pla eòlic de la Comunitat Valenciana, d'acord amb el que es preveu en els apartats segon i tercer de la part dispositiva de la Resolució de 25 de febrer de 2003 (DOGV 4449, 27.02.2003), del conseller d'Indústria, Comerç i Energia, sobre la convocatòria per al desenvolupament i execució del Pla eòlic de la Comunitat Valenciana, i d'acord amb el que es disposa en els articles 44 i 53 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana; en l'article 9 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat; en l'article 36 de la Llei 21/2013, de 9 de desembre, d'avaluació ambiental, i en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, en els mitjans següents:  
  
- el Diari Oficial de la Generalitat Valenciana, del 2 de juny de 2017 (DOGV 8054),  
- el Butlletí Oficial de la Província de València, del 9 de maig de 2017 (BOPV núm. 87),  
- en el diari de premsa Levante El Mercantil Valenciano, de l'11 de maig de 2017.  
Així mateix, els projectes van ser exposats per a consulta pública en l'adreça electrònica de la Conselleria d'Economia Sostenible, Sectors Productius, Comerç i Treball.  
Enerfín, a fi d'esmenar errades en l'apartat de la memòria justificativa, en relació amb el diàmetre rotòric considerat per als parcs eòlics Boira i Losilla en l'apartat «Compliment dels paràmetres del pla eòlic», així com en l'apartat «Proposta de modificació puntual del Pla eòlic de la Comunitat Valenciana» en considerar aerogeneradors de 3 MW en comptes de 3,57 MW, presenta el 27 de juny de 2017, els documents següents:  
- Annex al pla especial, i  
- Annex a l'estudi d'impacte ambiental.  
El 12 de desembre de 2017, Enerfín, a fi de complir determinats condicionants establits en els informes dels organismes afectats, aporta:  
  
- Annex II al projecte d'execució del Parc Eòlic de Cofrentes.  
- Annex II a l'estudi d'impacte ambiental.   
Amb data 25 d'octubre de 2018, Enerfín presenta una modificació del projecte per augment de la potència unitària dels aerogeneradors i eliminació d'un d'aquests que passa de 14 a 13 posicions que es mantenen en la mateixa ubicació. La documentació aportada és la següent:  
  
- Projecte d'execució del Parc Eòlic de Cofrentes (2018).  
- Annex II al pla especial.  
- Annex III a l'estudi d'impacte ambiental.  
Reglamentàriament, s'ha sol·licitat informe a les diferents administracions i organismes que per raó de la seua competència poden estar afectats, i que són els següents: Ajuntament de Cofrentes, Servei d'Ordenació i Gestió Forestal, Servei Territorial d'Obres Públiques, Confederació Hidrogràfica del Xúquer, Servei de Vida Silvestre, Direcció General de Turisme, Servei d'Infraestructura Verda i Paisatge, Agència de Seguretat i Resposta a les Emergències (actualment Agència Valenciana de Seguretat i Resposta a Emergències), Direcció General de Medi Natural i d'Avaluació Ambiental, Direcció General de Cultura i Patrimoni i Direcció General d'Ordenació del Territori, Urbanisme i Paisatge.  
Durant el període d'informació pública al qual ha sigut sotmés aquest pla especial per a l'ordenació de nous aprofitaments eòlics de la zona eòlica número 10 nord s'han presentat dos escrits d'al·legacions particulars i els informes d'organismes i empreses de servei públic o de serveis d'interés general, que han sigut degudament contestades per l'empresa promotora. El contingut de tots els escrits presentats es resumeixen en l'informe de la Direcció General d'Indústria i Energia, d'al·legacions i suggeriments particulars efectuats al pla especial, projectes d'execució i estudi d'impacte ambiental per als nous aprofitaments de la zona 10 del PECV, al qual ens remetem en nom de la claredat i concisió d'aquesta resolució (accessible en l'adreça electrònica http://www.indi.gva.es/es/web/energia).  
  
Per acord de la Comissió d'Avaluació Ambiental, de data 13 de desembre de 2018, es va emetre declaració ambiental i territorial estratègica favorable per a les modificacions del Pla eòlic contingudes en el pla especial per a l'ordenació de nous aprofitaments en la zona 10, com també per al pla especial corresponent al projecte d'execució del Parc Eòlic de Cofrentes (versió 2018) per considerar que no tindrà efectes significatius sempre que s'ajuste als condicionants següents:  
  
1) Que es rectifiquen els plànols d'ordenació 5.1, 5.2 i 5.7 del pla especial d'acord amb el que disposa l'apartat primer de la part dispositiva de l'acord esmentat.  
2) Que l'àmbit del pla especial definitiu queda supeditat al disseny de les infraestructures del parc eòlic que siguen considerades ambientalment acceptables.  
3) Que la franja de l'àmbit del pla especial corresponent a la ubicació dels aerogeneradors regulada en l'article 1 de les normes urbanístiques del pla especial es delimite, amb caràcter general, centrada respecte de la ubicació dels aerogeneradors encara que podrà ser excèntrica quan la infraestructura de muntatge no estiga alineada amb els vials d'accés entre turbines.  
4) En relació amb la regulació de les construccions de caràcter no industrial regulades en els articles 5 i 14 de les normes del pla especial, quedaran excloses només les noves construccions d'ús exclusivament residencial, i s'admeten les construccions lligades a usos propis del sòl no urbanitzable que estiguen permeses en el planejament vigent de Cofrentes.  
5) Que es rectifiquen els errors en la superfície de l'àmbit del pla especial, en els plànols d'ordenació 5.6 i 5.7.1 i que s'elimine de l'àmbit del pla especial el triangle delimitat per l'àmbit del Pla especial de la ST La Señorita, de l'edifici de control, del camí d'accés a l'aerogenerador COFR-8 i de la franja dels aerogeneradors COFRT-9 i COFR-10.  
  
En resposta als condicionants establits per la declaració ambiental i territorial estratègica, Enerfín presenta, el 8 de gener de 2019, la documentació justificativa següent, així com plànols actualitzats de la nova delimitació de la zona 10:  
- Annex III al pla especial.  
- Annex IV a l'estudi d'impacte ambiental.  
Per Acord de 15 de febrer de 2019, del Consell, de modificació de l'Acord de 26 de juliol de 2001, d'aprovació del Pla eòlic de la Comunitat Valenciana, es va modificar la delimitació de la zona 10 i de l'espai residual exterior que confronta amb aquesta, i va quedar el Parc Eòlic de Cofrentes dins de la zona qualificada com a «apta amb compliment de prescripcions» per a la implantació d'instal·lacions d'aprofitament eòlic, segons l'article 20 de les normes del Pla eòlic de la Comunitat Valenciana (DOGV 8490, de data 20.02.2019).  
Amb data 18 de febrer de 2019, mitjançant Resolució de la consellera d'Habitatge, Obres Públiques i Vertebració del Territori, d'acord amb l'article 44 de la LOTUP i com a òrgan competent en matèria d'urbanisme, es va emetre informe favorable al pla especial per als nous aprofitaments eòlics a la zona 10 del Pla eòlic de la Comunitat Valenciana (zona 10 nord): Parc Eòlic de Cofrentes, de 50 MW, al terme municipal de Cofrentes. En l'informe s'indica el següent:  
- Que en l'article 6 de les normes urbanístiques del pla especial es proposa que «les activitats que es promoguen sobre sòl no urbanitzable i requerisquen una declaració d'interés comunitari prèvia es regiran pel que es disposa en la Llei 10/2004, de 9 de desembre, del sòl no urbanitzable de la Comunitat Valenciana», atés que aquesta llei està derogada per la disposició derogatòria única de la LOTUP, la legislació d'aplicació a aquest efecte serà la LOTUP.  
- Així mateix, en l'annex III del pla especial s'indica que «en relació amb la regulació de les construccions de caràcter no industrial regulades en els articles 5 i 14 de les normes del pla especial, quedaran excloses només les noves construccions d'ús exclusivament residencial, i s'admeten les construccions lligades a usos propis del sòl no urbanitzable que estiguen permeses en el planejament vigent de Cofrentes» en compliment del que indica l'apartat 5 dels condicionants de la declaració ambiental i territorial estratègica, per la qual cosa, amb vista a l'aprovació definitiva del pla especial, es recomana que es modifique la redacció dels articles 5 i 14 de les normes urbanístiques del pla especial, i que s'incorpore la matisació indicada en l'annex III esmentat.  
  
- En relació amb els informes sectorials, ja esmentats, emesos en matèria de paisatge i de risc d'inundació, s'ha aportat la documentació següent:  
En el plànol 02 del projecte de la línia aèria d'evacuació, s'indiquen les coordenades UTM dels suports de la línia esmentada. I en el pla especial s'indica que s'ha adjuntat un plànol amb escala suficient per a comprovar que el traçat de la línia aèria d'evacuació no està afectat per inundabilitat, i es detallen les coordenades dels suports d'aquesta línia. Atés que es tracta de determinacions concretes del projecte d'execució, es considera que en la declaració d'impacte ambiental d'aquest projecte hauran d'avaluar-se les afeccions en matèria d'inundabilitat, d'acord amb l'informe del Servei d'Ordenació del Territori, de data 16 de novembre de 2017.  
D'altra banda, en l'annex II de l'estudi d'impacte ambiental s'inclou la proposta de tres programes de paisatge, amb això es compleix el condicionant indicat en l'informe del Servei d'Infraestructura Verda i Paisatge, de data 13 de novembre de 2017:  
PR-01: Programa de sensibilització i educació ambiental.  
PR-02: Adequació i millora del camí de la Señorita.  
PR-03: Senyalització de rutes i punt d'interés turístic Cerro de Agrás.  
Consta la declaració d'impacte ambiental (DIA), de data 27 de febrer de 2019 (expedient 89/13-AIA), de la Direcció General de Medi Natural i Avaluació Ambiental, de la Conselleria d'Agricultura, Medi Ambient, Canvi Climàtic i Desenvolupament Rural, en la qual s'estima acceptable, des del punt de vista ambiental, el projecte d'execució del Parc Eòlic de Cofrentes i de la línia aèria d'evacuació, previstos al terme municipal de Cofrentes, promogut per Enerfín Sociedad de Energía, SL, sempre que s'ajuste al projecte i a la documentació ambiental que adjunta, especialment a les mesures protectores i correctores i en allò que no contradiguen els condicionants de l'apartat segon i sense perjudici de les autoritzacions sectorials que li siguen aplicables, amb correcció d'errada material mitjançant Resolució de data 5 de març de 2019.  
  
Es tracta d'un pla especial l'òrgan promotor del qual és la Direcció General d'Indústria i Energia, de la Conselleria d'Economia Sostenible, Sectors Productius, Comerç i Treball. La conselleria esmentada és també l'òrgan substantiu competent per a la seua aprovació definitiva.  
L'objecte del pla especial és l'ordenació dels usos del sòl de la zona corresponent al Parc Eòlic de Cofrentes de la zona 10 del PECV, i compatibilitzar els usos existents amb el de producció d'energia elèctrica d'origen eòlic (mitjançant aerogeneradors i la seua evacuació).  
  
El pla especial s'ajusta a la redelimitació del límit septentrional de la zona eòlica 10 nord, de conformitat amb la modificació del PECV, aprovada el 15 de febrer de 2019.  
A més dels aerogeneradors, es planteja la construcció d'un edifici de control, amb una superfície de 140 m², i una subestació elèctrica, amb una superfície de 860 m².  
El planejament general vigent al municipi de Cofrentes és el Pla general aprovat per la Comissió Territorial d'Urbanisme de València, amb data 16 d'abril de 2003. L'ordenació del pla especial afecta l'article 4.1 a 4.19 de les normes urbanístiques.  
Els terrenys estan classificats en el Pla general vigent com a sòl no urbanitzable de protecció forestal i paisatgística. La normativa urbanística d'aquest tipus de sòl no urbanitzable està regulada en l'article 4.16 de les normes urbanístiques del Pla general. La incidència que té el pla especial que s'analitza, respecte a aquesta normativa, és que es considera compatible l'ús de producció d'energia elèctrica d'origen eòlic en l'àmbit del pla especial, i es manté la resta de la regulació d'usos establida en l'article esmentat. L'informe favorable en matèria de paisatge determina la compatibilitat del pla especial amb la protecció paisatgística establida en el Pla general.  
El pla especial ha tingut en compte la limitació establida en l'article 24 de les normes del PECV, que indica el següent: «Es fixa en 1.000 metres la distància mínima a la qual hauran de situar-se els parcs eòlics de qualsevol espai classificat com a sòl urbà i urbanitzable, segons el planejament urbanístic municipal vigent en la data d'aprovació del PECV. Queda exclòs d'aquesta norma el sòl urbà o urbanitzable d'ús exclusivament industrial, per al qual no s'estableix cap distància mínima».  
Els documents que integren el pla especial per a l'ordenació de nous aprofitaments eòlics a la zona 10 del Pla eòlic de la Comunitat Valenciana són:  
- Introducció  
- Objecte  
- Promotor  
- Memòria justificativa  
- Plànols d'ordenació  
- Normes urbanístiques  
- Documents annexos:  
Plànols d'informació  
Catàleg de béns i espais naturals protegits,  
A l'efecte de l'article 43 de la LOTUP, tenen la consideració de documents amb eficàcia normativa les ordenances (normes urbanístiques), els plans d'ordenació i el catàleg, quan calga.  
S'han pres en consideració i han sigut verificades les determinacions de la declaració d'impacte ambiental i territorial estratègica, els informes sectorials i l'informe en matèria d'urbanisme emés en virtut de l'article 44.3 de la LOTUP.  
Les ordenances (o normes urbanístiques) del pla especial aprovat per aquesta que figuren en l'annex han sigut revisades per a millorar la seua comprensió i sistematicitat, i també adaptar-les amb major fidelitat a la terminologia i determinacions previstes en la legislació urbanística i sectorial aplicable.  
Consta en l'expedient l'informe de la Direcció General d'Indústria i Energia en compliment de l'article 55.6 de la LOTUP.  
S'han observat els tràmits previstos en les normes del Pla eòlic de la Comunitat Valenciana, la Llei 21/2013, de 9 de desembre, d'avaluació ambiental i la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana.  
  
  
Fonaments de dret  
  
La legislació urbanística aplicable a l'instrument de planejament (pla especial) objecte d'aquesta resolució és la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana (LOTUP), ateses les dates en què es va iniciar la informació pública i l'entrada en vigor d'aquesta norma legal d'acord amb el que s'estableix en el punt 1 de la disposició transitòria primera d'acord amb la disposició final quarta, en la redacció i numeració del seu articulat vigent en aquesta data.  
D'acord amb l'article 43.1 de la LOTUP, els plans especials complementen als altres plans i, si escau, els modifiquen. Poden formular-se amb la finalitat d'establir l'ordenació territorial i urbanística d'actuacions incloses en altres instruments d'ordenació. El pla especial, com a instrument de planejament de desenvolupament, pot modificar l'ordenació estructural establida en el planejament general, tal com estableix l'article 19.2, in fine, en relació amb l'article 63.2 de la LOTUP.  
  
El pla especial relatiu a aquesta resolució es formula com a instrument de desenvolupament d'un Pla d'acció territorial sectorial (PATS), el Pla eòlic de la Comunitat Valenciana (PECV), aprovat per Acord de 26 de juliol de 2001, del Govern Valencià (DOGV - núm. 4054, de 31.07.2001), el qual és aplicable en els seus continguts d'acord amb el que es preveu en el punt 1 de la disposició transitòria tercera de la LOTUP.  
El PECV com a PATS té per objecte regular la instal·lació de parcs eòlics en les zones qualificades com a aptes per a aquest fi, d'acord amb el que s'estableix en el capítol III de les normes del PECV relatiu a la «Classificació del territori de la Comunitat Valenciana segons la seua aptitud per a ser suport d'instal·lacions eòliques». Mitjançant l'Acord de 15 de febrer de 2019, del Consell (DOGV - núm. 8490, de 20.02.2019), s'ha modificat el PECV aprovat per l'esmentat Acord de 26 de juliol de 2001, amb la finalitat de redelimitar la zona 10 de manera que la superfície de territori abastada pel pla especial objecte d'aquesta resolució recau sobre una àrea considerada apta amb compliment de prescripcions, de conformitat amb la classificació establida en l'article 20 de les normes del PECV.  
D'acord amb l'article 12.1 de les normes del PECV, els plans especials per a l'ordenació de zones eòliques són els instruments de planejament que en desenvolupament i execució del PECV ordenen els usos del sòl per a una zona específica i compatibilitzen els existents amb el de producció d'energia elèctrica mitjançant aerogeneradors i la seua evacuació.  
És aplicable al pla especial objecte d'aquesta resolució el procediment d'elaboració i aprovació regulat en el títol III de la LOTUP. En particular, de conformitat amb l'article 45.1 d'aquesta llei, s'ha seguit el procediment del capítol II d'aquest títol en tractar-se d'un pla subjecte a avaluació territorial i estratègica ordinària.  
D'acord amb l'article 46.1.a de la LOTUP, seran objecte d'avaluació ambiental i territorial estratègica ordinària els plans que siguen adoptats o aprovats per una administració pública i l'elaboració i l'aprovació dels quals estiga exigida per acord del Consell, quan establisquen el marc per a la futura autorització de projectes legalment sotmesos a avaluació d'impacte ambiental relatius, entre altres, a energia.  
Atés que el parc eòlic a instal·lar, juntament amb les seues instal·lacions auxiliars necessàries, en l'àmbit territorial del pla especial objecte d'aquesta resolució, està projectat per a una potència instal·lada de 49,79 MW, per aplicació de l'apartat i, del grup 3, de l'annex I de la Llei 21/2013, de 9 de desembre, d'avaluació ambiental, en superar el llindar de 30 MW està subjecte a avaluació ambiental ordinària.  
De conformitat amb l'article 26.1 de la Llei 21/2013, de 9 de desembre, d'avaluació ambiental, i l'article 55 de la LOTUP, s'ha incorporat el contingut de la declaració ambiental estratègica de 13 de desembre de 2018 al pla especial.  
En virtut de l'article 44.3 de la LOTUP, la Generalitat pot assumir la redacció de plans i programes d'àmbit municipal per a l'exercici de les seues competències sectorials. La promoció, tramitació, aprovació i gestió d'aquests plans correspondrà a la conselleria competent per raó de la matèria sectorial que els motive, amb informe previ de l'òrgan competent en matèria d'urbanisme i avaluació ambiental i territorial, si escau.  
D'acord amb l'article 8 del Decret 7/2015, de 29 de juny, del president de la Generalitat, pel qual determinen les conselleries en què s'organitza l'Administració de la Generalitat (DOGV - núm. 7560, de 30.06.2015), les competències en matèria d'energia estan atribuïdes a la Conselleria d'Economia Sostenible, Sectors Productius, Comerç i Treball, corresponent a la persona titular d'aquest departament del Consell l'aprovació del present pla especial en atenció al que es disposa en l'article 9.1 del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, concordat amb l'article 4.1 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball i es dedueix de la delegació d'atribucions feta en la persona titular del centre directiu competent en matèria d'indústria i energia segons l'apartat cinqué de la Resolució, de 21 de març, del conseller d'Economia Sostenible, Sectors Productius, Comerç i Treball per la qual es deleguen atribucions en determinats òrgans i unitats administratives de la Conselleria. DOGV núm. 8262, de 27.03.2018).  
  
En virtut de tot el que antecedeix, resolc:  
  
Aprovar definitivament el pla especial per a l'ordenació de nous aprofitaments eòlics al municipi de Cofrentes de la zona 10 del Pla eòlic de la Comunitat Valenciana.  
Les ordenances (o normes urbanístiques) amb eficàcia normativa del plan especial aprovat són les que consten en l'annex, i substitueixen les que consten en la documentació del pla especial.  
El contingut íntegre de la documentació corresponent al pla especial està disponible en l'apartat «Informació pública» en l'adreça electrònica http://www.indi.gva.es/va/web/energia en valencià i http://www.indi.gva.es/es/web/energia, en castellà.  
La declaració ambiental i territorial estratègica està disponible en l'adreça electrònica http://www.agroambient.gva.es/va/web/evaluacion-ambiental/buscador-de-expedientes en valencià i http://www.agroambient.gva.es/es/web/evaluacion-ambiental/buscador-de-expedientes en castellà.  
En el termini de 15 dies hàbils comptador des de la data d'aquesta resolució, s'hi remetrà per a la publicació en el Diari Oficial de la Generalitat Valenciana.  
Aquest pla especial entrarà en vigor als quinze dies de la publicació.  
  
  
Contra aquesta resolució, que és definitiva en via administrativa, es pot interposarrecurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb el que s'estableix en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, recurs de reposició, davant d'aquesta Conselleria d'Economia Sostenible, Sectors Productius, Comerç i Treball, en el termini d'un mes comptador des de l'endemà de la notificació o publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, tot això sense perjudici que es puga exercir qualsevol altre recurs o acció que es considere oportuns.   
  
  
El conseller d'Economia Sostenible, Sectors Productius, Comerç i Treball (La directora general d'Indústria i Energia. Per Delegació, segons l'apartat Cinqué de la resolució, de 21 de març, del conseller d'Economia Sostenible, Sectors Productius, Comerç i Treball per la qual es deleguen atribucions en determinats òrgans i unitats administratives de la Conselleria. DOGV núm. 8262, de 27.03.2018)  
  
  
ANNEX  
Ordenances (o normes urbanístiques) del Pla Especial  
  
TÍTOL I  
Àmbit territorial del Pla Especial  
  
Article 1. Àmbit territorial sobre el qual es declara la compatibilitat de l'ús eòlic  
L'àmbit territorial del pla especial per a l'ordenació dels nous aprofitaments eòlics de la zona eòlica 10, per a la instal·lació del denominat Parc Eòlic de Cofrentes està constituït per la superfície de terreny sobre la qual les seues determinacions són efectives. És, per tant, la superfície sobre la qual es defineix la compatibilitat de l'ús eòlic amb els usos preexistents, i sobre la qual serà possible, conseqüentment, implantar les instal·lacions d'aprofitament eòlic, els seus elements auxiliars i els accessos que calga construir. A aquest efecte, es considera l'aprofitament eòlic com l'aprofitament dels terrenys aptes per a la implantació de parcs eòlics de conformitat amb el que es disposa en el Pla eòlic de la Comunitat Valenciana (PECV).  
Aquest àmbit territorial està representat gràficament en el plànol 5.6 «Classificació i qualificació urbanística del sòl prevista per als terrenys afectats per les instal·lacions» de la sèrie de plànols d'ordenació, i s'ha definit per aplicació dels criteris següents:  
En els trams en els quals se situen els aerogeneradors del parc eòlic, l'àmbit del pla especial és una franja de terreny de tres-cents (300) metres d'amplària total, centrada en la línia o eix que uneix els aerogeneradors sobre el carener que aquests ocupen, de manera que queden cent cinquanta (150) metres a cada costat de cadascun dels aerogeneradors en relació amb aquesta línia. Aquesta franja exclou, en tot cas, les àrees que en el Pla eòlic de la Comunitat Valenciana es declaren com a no aptes, i qualsevol superfície que estiga a menys de mil (1.000) metres de sòl classificat pel planejament municipal com a urbà o urbanitzable d'ús no industrial. També s'eliminen algunes àrees a causa de la seua topografia especialment abrupta.  
Els trams en els quals han d'obrir-se camins de nova construcció que no han d'albergar aerogeneradors o en els camins existents que hagen de ser ampliats o modificats en la secció o traçat, l'àmbit del pla especial és una franja de terreny de quaranta (40) metres d'amplària total, centrada en l'eix del camí, de manera que queden vint (20) metres a cada costat d'aquest eix. Els camins existents sobre els quals no hagen de produir-se ampliacions o modificacions de traçat, no formaran part de l'àmbit del pla especial.  
En els trams en els quals hagen d'obrir-se rases per a instal·lacions que no estan incloses en les franges dels aerogeneradors o de camins de nova construcció, l'àmbit del pla especial és una franja de terreny de vint (20) metres d'amplària total, centrada en l'eix de la rasa, de manera que queden deu (10) metres a cada costat d'aquest eix.  
En el cas de la subestació elèctrica prevista, es defineix com a àmbit del pla especial un quadrat de costat cent (100) metres, és a dir, de superfície de deu mil (10.000) metres quadrats, en l'interior dels quals es construirà la subestació i els edificis auxiliars necessaris.  
En el cas de l'edifici de control previst, es defineix com a àmbit del pla especial un quadrat de costat cent (100) metres, és a dir, de superfície de deu mil (10.000) metres quadrats, en l'interior dels quals es construirà l'edifici de control i els edificis auxiliars necessaris.  
Queden excloses d'aquestes franges les superfícies pertanyents als perímetres de protecció dels jaciments arqueològics o paleontològics.   
  
  
  
TÍTOL II  
Determinacions del Pla Especial modificatives   
del planejament general municipal vigent  
  
Article 2. Classificació del sòl compresa en la delimitació del Pla Especial  
La delimitació del pla especial per al Parc Eòlic de Cofrentes corresponents als nous aprofitaments eòlics de la zona 10 inclou íntegrament sòl classificat com a no urbanitzable, de conformitat amb l'article 23 de les normes del PECV.  
A aquest efecte, aquest pla especial per a l'ordenació de la zona eòlica 10 compatibilitza els usos previstos en el planejament del municipi de Cofrentes (València) amb l'ús eòlic, i modifica i complementa el seu planejament general d'acord amb el que s'indica en la memòria descriptiva i justificativa d'aquest pla especial, amb l'abast i les determinacions hi contingudes i que permeten el desenvolupament d'aquest ús.  
  
En les zones representades gràficament en els plànols d'ordenació com a àmbit del pla especial: superfície sobre la qual es declara la compatibilitat de l'ús eòlic, es permet l'ús eòlic consistent en les instal·lacions necessàries per a la transformació de l'energia primària del vent en energia elèctrica i evacuació de l'energia elèctrica produïda fins a la corresponent subestació.  
En aquestes zones es permetran també els usos auxiliars de l'eòlic necessaris per al correcte funcionament de les instal·lacions d'aprofitament i transport.  
  
Article 3. Distància mínima del parc eòlic a espais classificats com a sòl urbà o urbanitzable, amb usos diferents a l'exclusivament industrial, en el planejament municipal en vigor  
De conformitat amb l'article 24 de l'Acord de 26 de juliol de 2001, del Govern Valencià, pel qual s'aprova el Pla eòlic de la Comunitat Valenciana, el Parc Eòlic de Cofrentes, previst en aquest pla especial, ha de respectar la distància de mil (1.000) metres a la qual ha d'estar qualsevol espai classificat com a sòl urbà o urbanitzable, diferent al d'ús exclusivament industrial, segons el planejament urbanístic vigent.  
Aquesta distància de mil (1.000) metres s'ha de mesurar des de qualsevol aerogenerador, subestació o edifici auxiliar del parc, fins a qualsevol punt del perímetre que defineix l'àrea que en el planejament urbanístic identifique els sòls com a urbà o urbanitzable d'ús no industrial, tal com es reflecteix en la sèrie de plànols 5.7. Zonificació proposada per als usos relatius a l'assentament de població.  
  
Article 4. Distància mínima entre el parc eòlic i les àrees classificades com a sòl urbà o urbanitzable amb posterioritat a aquell  
D'acord amb el que es preveu en el primer incís del paràgraf primer de l'article 25 de les normes del Pla eòlic de la Comunitat Valenciana, qualsevol sòl que es classifique com a sòl urbà o urbanitzable i el seu ús serà diferent de l'industrial, amb posterioritat a l'aprovació del Parc Eòlic de Cofrentes haurà de mantindre una distància mínima de mil (1.000) metres des de qualsevol punt de la seua superfície, fins a qualsevol aerogenerador, subestació o edifici auxiliar del parc.  
El terme municipal afectat per aquest article és el de Cofrentes, a la província de València.  
  
Article 5. Distància mínima entre el parc eòlic i construccions aïllades de caràcter no industrial en sòl no urbanitzable promogudes amb posterioritat a aquell  
La distància mínima a què fa referència l'article anterior serà aplicable també a les noves construccions aïllades d'ús exclusivament residencial que pogueren promoure's sobre sòl no urbanitzable afectat per aquest pla especial. Queden excloses d'aquesta limitació les construccions lligades a usos propis d'aquest tipus de sòl que siguen compatibles amb la legislació urbanística aplicable després de l'obtenció de les autoritzacions corresponents.  
El terme municipal afectat per aquest article és el de Cofrentes, a la província de València.  
  
Article 6. Activitats en sòl no urbanitzable subjectes a declaració prèvia del seu interés comunitari  
Les activitats que es promoguen sobre sòl no urbanitzable afectat pel pla especial al qual es refereixen aquestes normes i requerisquen una declaració prèvia d'interés comunitari es regiran pel que es disposa en la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana.  
El terme municipal afectat per aquest article és el de Cofrentes, a la província de València.  
  
Article 7. Construccions i edificacions relacionades amb el parc eòlic  
Les construccions i edificacions relacionades amb el Parc Eòlic de Cofrentes hauran d'estar degudament fonamentades en un estudi relatiu als caràcters tipològics de l'arquitectura rural de l'àmbit territorial concret en què es farà aquest. En tot cas, les edificacions han de ser respectuoses amb l'entorn tradicional.  
Els usos sempre han d'estar referits al caràcter auxiliar o d'instal·lacions derivades de les necessitats del parc al qual serveixen. No es permetrà, en cap cas, qualsevol altre ús.  
Paràmetres edificatoris:  
- Ocupació màxima de parcel·la: 2 %.  
- Separació als límits: no inferior a 1,5 m.  
- Costat mínim de parcel·la: 10 m.  
- Es podran construir edificacions contigües sense separació entre aquestes.  
- Nombre màxim de plantes: 2.  
- Alçària màxima de cornisa: 5 m.  
- Alçària màxima de carener: 6 m.  
- Edificabilitat prevista: 0,05 m²/m².  
En tot cas, els paràmetres edificatoris s'han d'ajustar a la legislació urbanística aplicable.  
  
Article 8. Actuacions arqueològiques o paleontològiques prèvies a l'execució de les obres  
Abans de la realització de les obres o un altre tipus d'intervencions o activitats necessàries per a materialitzar les instal·lacions d'aprofitament eòlic, els seus elements auxiliars i els accessos objecte d'aquest pla especial que impliquen remoció de terres s'haurà d'atendre el que es disposa en els articles 62 i següents de la Llei 4/1998, d'11 de juny, de patrimoni cultural valencià.  
  
Article 9. Zona de servitud i de policia dels marges dels llits  
  
Les instal·lacions d'aprofitament eòlic, els seus elements auxiliars i els accessos objecte d'aquest pla especial hauran de respectar les zones de servitud dels llits públics regulades en l'article 6 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües. Igualment, hauran de respectar les limitacions imposades en la zona de policia del mateix precepte.  
La modificació de les limitacions legals en matèria d'aigües es realitzarà seguint el procediment previst en la corresponent legislació aplicable en matèria d'aigües i en l'article 9 de la Llei i 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana.  
  
Article 10. Autorització d'ocupacions, constitució de servituds, concessions i drets reals que graven els béns inscrits en el Catàleg de Forests de Domini Públic i d'Utilitat Pública de la Comunitat Valenciana i en el de Forests Protectores de la Comunitat Valenciana  
  
Serà preceptiva l'autorització de l'Administració competent per a les ocupacions, constitució de servituds, concessions i drets reals que graven els béns inscrits en el Catàleg de Forests de Domini Públic i d'Utilitat Pública de la Comunitat Valenciana i en el de Forests Protectores de la Comunitat Valenciana.  
Aquesta autorització serà atorgada si aquestes actuacions són compatibles amb la naturalesa i funció dels béns, de conformitat amb el que es preveu en la Llei 3/1993, Forestal de la Comunitat Valenciana.  
  
Article 11. Activitats cinegètiques en l'àmbit de les instal·lacions eòliques  
En aquells casos en què l'ús d'aprofitament eòlic se superpose a l'ús cinegètic preexistent a la zona, haurà de sol·licitar-se obligatòriament la declaració de zones de seguretat, tant en la fase de construcció (impacte temporal) com en la de funcionament (impacte permanent), d'acord amb el que es preveu en l'article 39 de la Llei 13/2004, de 27 de desembre, de caça de la Comunitat Valenciana i a la Resolució de 26 d'abril de 1988, de la Direcció General de Producció Agrària, per la qual es donen normes per a la senyalització dels terrenys sotmesos a règim especial de caça i pesca continental i camins ramaders (DOGV 824, 13.05.1988, i la seua correcció d'errades en el DOGV núm. 858, de 01.07.1988).   
  
  
  
TÍTOL III  
Tractament dels camins d'accés  
  
Article 12 Règim aplicable als camins  
De conformitat amb l'article 4 de la Llei 6/1991, de 27 de març, de carreteres de la Comunitat Valenciana, els camins d'accés al Parc Eòlic de Cofrentes al qual es refereix aquest pla especial s'integren en la Xarxa de camins de domini públic de la Comunitat Valenciana susceptible de trànsit rodat. La seua nomenclatura s'ajustarà a les determinacions establides reglamentàriament en coherència amb els acords nacionals i intercomunitaris, de manera que es garantisca l'homogeneïtat de les seues denominacions i la seua millor compressió pels usuaris.  
  
Aquests camins passaran a ser de titularitat de la Generalitat, excepte aquells preexistents que siguen de titularitat municipal i el seu traçat, en tot o en part, s'integre en els camins d'accés al parc eòlic (article 9.3 de l'esmentada Llei 6/1991).  
Sense perjudici de les competències que la Llei 6/1991 atorga a la Generalitat Valenciana o a les entitats locals, al promotor del parc eòlic correspondrà l'execució, gestió, conservació, explotació i senyalització dels camins d'accés esmentats, i correspondrà la facultat de policia de carreteres a aquells òrgans que la tenen atribuïda en virtut de l'article 46 de la Llei 6/1991 i el règim de les infraccions i sancions serà el que estableix el títol IX del text legal esmentat.  
L'amplària dels camins d'accés a les instal·lacions eòliques serà l'establida en l'article 26 de les normes del PECV, tant en la fase d'execució de les obres com en finalitzar aquestes.  
  
Article 13. Règim aplicable als camins ramaders  
Si quan s'implanten les instal·lacions d'aprofitament eòlic, els seus elements auxiliars i els accessos s'afecta un camí ramader, el seu traçat podrà variar-se, amb desafectació prèvia i d'acord amb el procediment establit en el capítol III del títol I de la Llei 3/2014, d'11 de juliol, de la Generalitat, de camins ramaders de la Comunitat Valenciana, sempre que es propose un traçat alternatiu i sempre que amb aquest s'assegure el manteniment de la integritat superficial, la idoneïtat dels itineraris i la continuïtat dels traçats, juntament amb la del trànsit ramader com també els altres usos compatibles i complementaris d'aquell. Les ocupacions temporals, en cap cas, no han d'alterar el trànsit ramader.  
  
  
  
TÍTOL IV  
Eficàcia del Pla Especial  
  
Article 14. Eficàcia directa de les normes contingudes en aquest pla especial  
Les disposicions contingudes en aquestes ordenances (normes urbanístiques) del pla especial per a l'ordenació de nous aprofitaments eòlics de la zona 10 seran d'aplicació directa i immediata, i entraran en vigor amb el pla especial esmentat.  
  
  
DISPOSICIÓ ADDICIONAL   
  
Única. Règim aplicable a les construccions existents en l'àmbit d'afecció del pla especial.  
Les construccions existents dins de la zona d'afecció de 1.000 (mil) metres a l'entrada en vigor del pla especial al qual fan referència aquestes ordenances (normes urbanístiques) podran ser objecte d'obres de reforma, millora, ampliació i canvi d'ús o activitat d'acord amb les determinacions establides en el planejament municipal i en la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana.  
  
València, 25 de març de 2019.- El conseller d'Economia Sostenible, Sectors Productius, Comerç i Treball, p. d. (ap. 5 R 21.03.2019; DOGV 8262, 27.03.2018), la directora general d'Indústria i Energia: Maria Empar Martínez Bonafé.